SIRIเป้ายอดขาย2หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ลั่นไม่กระทบรัฐไม่ลดภาษีอีก
ศุภาลัยกำไรปี’52โต132%
โพสต์ทูเดย์ — แสนสิริ ตั้งเป้ายอดขายปีนี้ 2 หมื่นล้านบาท จากปีก่อนอยู่ที่ 1.7 หมื่นล้านบาท “ศุภาลัย” อวดกำไรปีนี้โต 132%
นายอภิชาติ จูตระกูล ประธานอำนวยการ บริษัท แสนสิริ (SIRI) เปิดเผยว่า บริษัทตั้งเป้ายอดขายในปีนี้อยู่ที่ประมาณ 2 หมื่นล้านบาท เพิ่มจากปีก่อนที่มียอดขายประมาณ 1.7 หมื่นล้านบาท โดยในปีนี้บริษัทมีแผนเปิดโครงการใหม่จำนวน 20 โครงการ มูลค่า 2.7 หมื่นล้านบาท และ ณ สิ้นปี 2552 มีบ้านที่ขายแล้วรอโอน 2 หมื่นล้านบาท
สำหรับกรณีที่รัฐบาลไม่ต่ออายุมาตรการด้านภาษีจะไม่ส่งผลกระทบต่อยอดขายของบริษัทในปีนี้ และบริษัทคงไม่สามารถบอกได้ชัดเจนว่าจะต้องปรับราคาขายบ้านใหม่ในช่วงเวลาใดหรือไม่ หลังจบมาตรการทำให้ต้นทุนสูงขึ้น โดยบริษัทจะพยายามคงราคาขายไว้ที่ระดับเดิม เนื่องจากไม่ต้องการซ้ำเติมผู้บริโภค และหากไม่มีความจำเป็นบริษัทก็อาจจะไม่มีการปรับราคาขายเพิ่มขึ้น
อย่างไรก็ตามกรณีที่สมาคมอาคารชุดจะขอประเมินถึงผลกระทบประมาณ 3 เดือนจากกรณีที่รัฐบาลยกเลิกมาตรการดังกล่าว และมีแนวคิดที่จะเสนอให้รัฐบาลต่อมาตรการกระตุ้นภาคอสังหาริมทรัพย์ต่อไป เชื่อว่าหากมีการต่ออายุน่าจะเป็นประโยชน์ต่อภาพรวมของธุรกิจอสังหาริมทรัพย์ แต่ในส่วนของบริษัทไม่มีอำนาจที่จะเสนอในเรื่องดังกล่าว แต่เห็นด้วยสำหรับแนวทางนี้ 
นายอภิชาติ กล่าวว่า ส่วนความคืบหน้าสำหรับแผนการขายหุ้นเพิ่มทุนนักลงทุนเฉพาะเจาะจง (PP) จำนวนประมาณ 1,400 ล้านหุ้น จะนำเสนอเรื่องต่อที่ประชุมคณะกรรมการบริษัทในสัปดาห์หน้า รวมทั้งจะมีการประชุมอนุมัติผลประกอบการประจำปี 2552 และโดยคาดว่าในส่วนของผลประกอบการแจ้งตลาดหลักทรัพย์แห่งประเทศไทยประมาณวันที่ 2 มี.ค. นี้ 
ทั้งนี้ ในส่วนของแผนการเพิ่มทุน PP คาดว่าจะสามารถได้ข้อสรุปประมาณเดือน มี.ค. นี้ ซึ่งเป็นไปตามแผนที่บริษัทวางไว้ ซึ่งขณะนี้ได้คุยกับนักลงทุนจำนวนหลายราย ส่วนใหญ่เป็นนักลงทุนต่างชาติที่ให้ความสนใจ
อย่างไรก็ดี นักลงทุนต่างชาติยังมีความกังวลและสอบถามถึงกรณีสถานการณ์การเมืองภายในประเทศที่ยังมีความไม่เข้าใจ และกังวลถึงสถานการณ์ที่เกิดขึ้น รวมถึงนโยบายทางการเมือง โดยบริษัทได้มีการชี้แจงเรื่องดังกล่าวต่อนักลงทุนเพื่อชี้แจงและทำความเข้าใจ
นางวารุณี ลภิธนานุวัฒน์ ผู้ช่วยกรรมการผู้จัดการสายการเงินและบัญชี บริษัท ศุภาลัย (SPALI) กล่าวว่า ปี 2552 บริษัทมีกำไรสุทธิ 2,476.11 ล้านบาท กำไรต่อหุ้น 1.54 บาท เพิ่มขึ้น 132% จากช่วงเดียวกันของปีก่อนมีกำไรสุทธิ 1,068.75 ล้านบาท กำไรต่อหุ้น 0.65 บาท
ทั้งนี้ ในปี 2552 บริษัทมียอดขายสูงสุดนับตั้งแต่จัดตั้งบริษัท โดยมียอดจอง 12,804 ล้านบาท และมียอดที่ทำสัญญา 12,166 ล้านบาท ขณะที่ตั้งเป้าการขายไว้ 1 หมื่นล้านบาท สูงกว่าเป้าการขายคิดเป็น 22% 
นางวารุณี กล่าวว่า บริษัทมีรายได้จากการโอนกรรมสิทธิ์อสังหาริมทรัพย์ 9,438.18 ล้านบาท เพิ่มขึ้นจากปีก่อน 3,440.51 ล้านบาท คิดเป็นเพิ่มขึ้น 57% แบ่งเป็นรายได้จากการโอนกรรมสิทธิ์อาคารชุด 65% และที่เหลือ 35% เป็นรายได้จากการโอนกรรมสิทธิ์
บ้านและทาวน์เฮ้าส์ ด้านรายได้รวมเพิ่มขึ้น 55% จาก 6,241.55 ล้านบาท ของปีก่อน เป็น 9,690.48 ล้านบาท